Proiect

**PARLAMENTUL REPUBLICII MOLDOVA**

**LEGE**

**privind prevenirea şi combaterea crimei organizate**

Parlamentul Republicii Moldova adoptă prezenta lege organică.

**Capitolul  I**

**DISPOZIŢII GENERALE**

**Articolul 1**. **Domeniul de aplicare şi scopul legii**

Prezenta lege reglementează măsuri specifice de prevenire şi combatere a crimei organizate la nivel naţional şi internaţional, asigurînd protejarea persoanei, societăţii şi statului, a tuturor formelor de proprietate contra acţiunilor ilegale ale grupărilor şi organizaţiilor criminale.

**Articolul 2.** **Noţiuni principale**

În sensul prezentei legi, următoarele noţiuni principale semnifică:

***criminalitate organizată* –** totalitatea faptelor infracţionale comise de membrii grupurilor şi organizaţiilor criminale, precum şi de o persoană care nu este membru al organizaţiei respective la însărcinarea acesteia;

***activitate criminală* –** acţiuni/inacţiuni sau sistemul de acţiuni/inacţiuni premeditate orientate spre comiterea unei sau mai multor infracţiuni, prevăzute de partea specială a Codului penal, precum şi legalizarea veniturilor provenite din această activitate;

***prevenirea criminalităţii organizate* –**acţiuni îndreptate spre înlăturarea cauzelor şi condiţiilor care generează sau favorizează crima organizată.

***infracţiune cu caracter transnaţional*** – orice infracţiune care, după caz:

a) este săvîrşită atît pe teritoriul unui stat, cît şi în afara teritoriului acestuia;

b) este săvîrşită pe teritoriul unui stat, dar pregătirea, planificarea, conducerea sau controlul său are loc, în tot sau în parte, pe teritoriul altui stat;

c) este săvîrşită pe teritoriul unui stat de un grup infracţional organizat care desfăşoară activităţi infracţionale în două sau mai multe state;

d) este săvîrşită pe teritoriul unui stat, dar rezultatul acesteia se produce pe teritoriul altui stat.

**Articolul 3. Categorii de infracţiuni ce ţin de crima organizată**

Sub incidenţa prezentei legi cad infracţiunile săvîrşite de către un grup criminal organizat sau de către o organizaţie (*asociaţie*) criminală, de un membru al acesteia în interesul ei sau de o persoană care nu este membru al organizaţiei respective, la însărcinarea acesteia.

**Articolul 4.** **Cadrul juridic**

Raporturile juridice din domeniul prevenirii şi combaterii crimei organizate sînt reglementate de prezenta lege, de alte acte normative, precum şi de tratatele internaţionale la care Republica Moldova este parte.

**Articolul 5. Prevenirea şi combaterea  crimei organizate se efectuează pe următoarele principii :**

1. legalităţii;
2. respectării drepturilor şi libertăţilor fundamentale ale omului;
3. operativităţii;
4. inevitabilităţii pedepsei;
5. confidenţialităţii;
6. priorităţii măsurilor de prevenire a crimei organizate;
7. coordonării şi cooperării unitare între toate instituţiile implicate;
8. profesionalizării în toate domeniile de activitate;
9. cooperării cu autorităţile publice, organizaţiile internaţionale şi reprezentanţii societăţii;
10. cooperării internaţionale;

**Capitolul  II**

**CADRUL INSTITUŢIONAL**

**Articolul 6. Organele cu atribuţii în domeniul prevenirii şi combaterii crimei organizate**

Procuratura Generală, Ministerul Afacerilor Interne, Serviciul de Informaţii şi Securitate, Centrul de Combatere a Crimelor Economice şi Corupţiei, Serviciul Vamal şi Serviciul Grăniceri.

**Articolul 7. Organele cu atribuţii în domeniul prevenirii crimei organizate efectuează :**

a) activităţi de prevenire şi combatere a crimei organizate prin intermediul prevenirii, depistării şi curmării infracţiunilor legate de acest domeniu, în conformitate cu legislaţia în vigoare;

b) protecţie şi asistenţă victimelor, părţilor vătămate, martorilor şi persoanelor care acceptă să furnizeze informaţii privitor la pregătirea unor infracţiuni grave, deosebit de grave sau excepţional de grave în limitele competenţei;

c) activităţi operative de investigaţii, de urmărire penală, de cooperare internaţională, de analiză şi monitorizare în domeniu.

Ministerul Afacerilor Interne şi subdiviziunile sale teritoriale desfăşoară activităţi de prevenire şi combatere a crimei organizate în conformitate cu legislaţia în vigoare, exercită urmărirea penală în cauzele atribuite în competenţa sa conform prevederilor Codului de procedură penală, supraveghează respectarea drepturilor omului şi întreprinde alte măsuri necesare în domeniu.

Procurorul General şi procurorii ierarhic inferiori coordonează activitatea de prevenire şi combatere a crimei organizate desfăşurată de către organele de urmărire penală, organele de constatare şi organele care exercită activitate operativă de investigaţii, în conformitate cu legislaţia în vigoare.

Centrul pentru Combaterea Crimelor Economice şi Corupţiei şi subdiviziunile lui teritoriale întreprind activităţi de prevenire, depistare, cercetare şi curmare a acţiunilor de corupţie şi protecţionism, de spălare a banilor şi finanţare a terorismului, care sînt legate de crima organizată.

Serviciul de Informaţii şi Securitate şi subdiviziunile lui teritoriale desfăşoară activităţi de prevenire şi combatere a crimei organizate prin intermediul depistării legăturilor organizaţiilor internaţionale şi ale grupărilor criminale organizate naţionale, prin activităţi desfăşurate în limitele competenţei sale.

Serviciul Vamal prin subdiviziunile sale teritoriale desfăşoară activităţi de prevenire şi combatere a crimei organizate, cooperînd cu celelalte organe cu atribuţii în domeniu, asigurînd respectarea reglementărilor vamale la trecerea mărfurilor, mijloacelor de transport şi persoanelor peste frontiera vamală a Republicii Moldova, perceperea drepturilor de import şi drepturilor de export, vămuirea, controlul şi supravegherea vamală.

Serviciul Grăniceri prin intermediul subdiviziunilor sale, desfăşoară în cooperare cu alte autorităţi competente, activităţi de prevenire şi combatere a tuturor infracţiunilor din domeniul crimei organizate transfrontaliere.

În cadrul activităţilor de prevenire şi combatere a crimei organizate, organele specializate colaborează între ele prin schimb de informaţii, de experţi, prin activităţi comune de cercetare şi demascare a grupărilor şi organizaţiilor criminale, de instruire a personalului, prin realizarea unor iniţiative social-economice, precum şi prin alte activităţi în domeniu.

**Articolul 8. Formarea profesională şi instruirea cadrelor**

1. Statul asigură pregătirea profesională  şi instruirea lucrătorilor din organele cu atribuţii în domeniul prevenirii şi combaterii crimei organizate şi din alte autorităţi.
2. Formarea profesională şi instruirea cadrelor se axează pe cele mai avansate tehnici şi tactici de exercitare a urmăririi penale, pe respectarea drepturilor şi intereselor cetăţenilor.
3. Formarea profesională şi instruirea cadrelor va cuprinde metode şi forme de colaborare a autorităţilor administraţiei publice cu reprezentanţele organizaţiilor internaţionale şi regionale în Republica Moldova, cu organizaţiile neguvernamentale, cu alte instituţii şi reprezentanţi ai societăţii civile, metode şi forme de cooperare şi colaborare a autorităţilor administraţiei publice, organizaţiilor şi instituţiilor din Republica Moldova cu autorităţile, organizaţiile şi instituţiile interesate ale altor state, cu organisme internaţionale şi regionale.
4. Organizarea unor cursuri de formare profesională cu participarea comună a judecătorilor, procurorilor, lucrătorilor operativi şi ofiţerilor de urmărire penală privitor la investigarea, urmărirea penală şi judecarea infracţiunilor din domeniul crimei organizate.

**Capitolul III**

**PREVENIREA CRIMEI ORGANIZATE**

**Articolul 9. Măsuri de prevenire a crimei organizate**

1. Ministerul Afacerilor Interne, autorităţile publice, precum şi organizaţiile neguvernamentale desfăşoară, în comun, activităţi de prevenire a crimei organizate.
2. Ministerul Afacerilor Internerealizează şi menţine în actualitate baza specializată de dateprivind crima organizată, monitorizînd şi evaluînd prin rapoarte anuale starea şi evoluţia acesteia.
3. Procuratura Generală şi Ministerul Afacerilor Interne efectuează studii anuale în scopul identificării cauzelor care determină şi a condiţiilor care favorizează crima organizată şi iniţiază campanii de informare privind acest fenomen.
4. Colaborarea organelor cu atribuţii în domeniul prevenirii şi combaterii crimei organizate cu autorităţile administraţiei publice, organizaţiile internaţionale, organizaţiile neguvernamentale şi reprezentanţi ai societăţii civile în vederea prevenirii crimei organizate.

**Capitolul IV**

**COMBATEREA CRIMEI ORGANIZATE**

**Articolul 10. Măsurile de combatere a crimei organizate**

Organele cu atribuţii în prevenirea şi combaterea crimei organizate sînt învestite, conform legislaţiei, cu următoarele atribuţii :

1. efectuarea măsurilor operative de investigaţie;
2. efectuarea urmăririi penale;
3. asigurarea confidenţialităţii în procesul penal;
4. aplicarea măsurilor de înlăturare a condiţiilor şi factorilor care au contribuit la săvîrşirea infracţiunilor;
5. întreprinderea acţiunilor de reparare a prejudiciului provocat ca urmare a comiterii unei infracţiuni;
6. aplicarea măsurilor de protecţie de stat pentru asigurarea securităţii participanţilor la procesul penal;
7. exercitarea asistenţei juridice internaţionale în domeniu.

**Capitolul  V**

**PROTECŢIA JURIDICĂ ŞI SOCIALĂ A PERSOANELOR CARE PARTICIPĂ LA PREVENIREA ŞI COMBATEREA CRIMEI ORGANIZATE**

**Articolul 11.** **Protecţia juridică şi socială a persoanelor care participă la combaterea crimei organizate**

(1) Persoanele care participă la prevenirea şi combaterea crimei organizate sînt protejate de stat.

(2) Categoriile de persoane care beneficiază de protecţie juridică şi socială statală sînt:

a) funcţionarii Ministerului Afacerilor Interne, Serviciului de Informaţii şi Securitate, Procuraturii Generale, Centrului pentru Combaterea Crimelor Economice şi Corupţiei şi Serviciului Vamal care participă, au participat nemijlocit la prevenirea şi combaterea crimei organizate;

b) persoanele care furnizează informaţii sau date relevante pentru prevenirea, depistarea şi combaterea infracţiunilor în curs de pregătire, care se comit sau au fost comise de membrii grupurilor/organizaţiilor criminale sau de alte persoane la însărcinarea acesteia;

c) membrii familiilor persoanelor prevăzute la lit.a) şi b) ale prezentului alineat, în legătură cu participarea acestora la prevenirea şi combaterea crimei organizate.

(3) Protecţia juridică şi socială a persoanelor care participă la combaterea crimei organizate este asigurată în conformitate cu legislaţia în vigoare.

**Articolul 12.** **Repararea prejudiciilor cauzate persoanelor care participă la prevenirea şi combaterea crimei organizate**

(1) Prejudiciile cauzate sănătăţii sau bunurilor persoanelor prevăzute la art.6 al prezentei legi, în legătură cu participarea acestora la combaterea crimei organizate, sînt reparate în modul stabilit de legislaţie.

(2) În cazul în care, în timpul desfăşurării operaţiunii speciale de neutralizare a organizaţiei criminale, persoana care participă la combaterea crimei organizate îşi pierde viaţa, familiei acesteia sau persoanelor întreţinute de ea li se plăteşte un ajutor unic echivalent cu suma mijloacelor băneşti de întreţinere pe 15 ani ale persoanei decedate. În afară de aceasta, timp de 10 ani din ziua decesului persoanei menţionate, persoanelor întreţinute de aceasta li se plătesc lunar mijloacele băneşti de întreţinere ale persoanei decedate, cu indexarea salariului. La expirarea a 10 ani, persoanelor întreţinute de către persoana decedată li se stabileşte pensie de urmaş, în modul stabilit de legislaţie, păstrîndu-li-se, totodată, înlesnirile de care a beneficiat persoana decedată.

(3) Persoanei care a participat la combaterea crimei organizate şi care în timpul desfăşurării operaţiunii de neutralizare a fost mutilată, în urma cărui fapt a survenit invaliditatea ei, i se acordă, în conformitate cu legislaţia în vigoare, un ajutor unic din contul mijloacelor bugetului de stat, în funcţie de statutul ei juridic, şi i se stabileşte pensia respectivă.

**Articolul 13. Garanţiile pentru exercitarea atribuţiilor de serviciu**

1. Vechimea în muncă a colaboratorilor subdiviziunilor specializate, menţionate în art. 6, antrenaţi nemijlocit în prevenirea şi combaterea crimei organizate, se calculează 1,5 an pentru 1 an.
2. Vechimea în muncă a persoanelor infiltrate în organizaţii criminale se calculează 1,5 an pentru 1 an.

**Capitolul  VI**

**CONTROLUL ŞI SUPRAVEGHEREA**

**Articolul 14.** **Controlul asupra activităţii de prevenire şi combatere a crimei organizate**

Controlul asupra activităţii de combatere a crimei organizate este exercitat de Parlament, de Preşedintele Republicii Moldova, de Guvern şi de organele judiciare, în limitele împuternicirilor lor.

**Articolul 15.** **Supravegherea respectării legislaţiei în prevenirea şi combaterea crimei organizate**

Supravegherea respectării legislaţiei în domeniul prevenirii şi combaterii crimei organizate este exercitată de Procuratura Generală, în modul prevăzut de legislaţia în vigoare.

**Capitolul  VII**

**COOPERAREA INTERNAŢIONALĂ**

**Articolul 16. Cooperarea şi asistenţa internaţională**

1. Cooperarea internaţională în domeniile de prevenire şi combatere a crimei organizate se desfăşoară prin schimbul de informaţii între serviciile naţionale sau internaţionale interesate, acordarea asistenţei juridice în materie penală, desfăşurarea comisiilor rogatorii sau alte activităţi necesare pentru aceste scopuri în conformitate cu legislaţia naţională sau internaţională şi fără prejudicierea drepturilor şi libertăţilor fundamentale ale omului.
2. Ministerul Afacerilor Interne, Ministerul Justiţiei şi Procuratura Generală cooperează cu instituţiile similare ale altor state în conformitate cu prevederile capitolului IX al Codului de procedură penală al Republicii Moldova, alte acte legislative sau normative naţionale, precum şi în conformitate cu dispoziţiile tratatelor internaţionale la care Republica Moldova este parte.
3. Interacţiunea organelor de drept în scopul prevenirii şi combaterii infracţiunilor transnaţionale săvîrşite de grupuri criminale organizate se realizează prin: asistenţa judiciară internaţională în materie penală, activitatea investigativ-operativă, identificarea, blocarea, sechestrarea şi confiscarea produselor şi instrumentelor infracţiunii, desfăşurarea acţiunilor comune de urmărire, schimbul de informaţii, asistenţă tehnică sau de altă natură pentru culegerea, analiza şi procesarea informaţiilor, formarea personalului de specialitate, precum şi prin alte activităţi.

**Capitolul  VIII**

**DISPOZIŢII FINALE ŞI TRANZITORII**

**Articolul 17.**

(1) Guvernul, în termen de 6 luni:

– va întreprinde măsuri de punere în aplicare a prezentei legi şi de implementare a acesteia de către organele de drept;

– la propunerea autorităţilor responsabile de executarea prezentei legi, în legea bugetului vor fi prevăzute anual mijloacele financiare necesare.

**Preşedintele Parlamentului**

**NOTĂ INFORMATIVĂ**

**la proiectul de Lege privind prevenirea şi combaterea crimei organizate**

În contextul liberalizării regimului de vize şi armonizării legislaţiei Republicii Moldova la acquis-ul comunitar, misiunea de evaluare a Uniunii Europene privind oferirea dreptului la libera circulaţie a cetăţenilor Republicii Moldova în spaţiul Uniunii Europene a trasat mai multe sarcini directorii în faţa Guvernului Republicii Moldova, una dintre care fiind şi elaborarea proiectului Legii privind prevenirea şi combaterea crimei organizate. Lipsa unei legi speciale care ar reglementa prevenirea şi combaterea crimei organizate îngreunează de cele mai multe ori lupta cu acest fenomen, nefiind clar delimitate atribuţiile organelor specializate în prevenirea şi combaterea acestui fenomen, cooperarea şi asistenţa internaţională în domeniu, fapt care cu titlu inovator este exprimat în proiectul Legii privind prevenirea şi combaterea crimei organizate.

În activitatea de cercetare şi documentare la elaborarea proiectului de Lege s-a ţinut cont de practica judecătorească şi de doctrina juridică în materie de crimă organizată a mai multor state din comunitatea europeană, precum şi din afara acesteia : Austria, Franţa, Belgia, România, SUA, Federaţia Rusă, Lituania, Georgia etc.

În general, s-a elaborat un proiect de lege lucrativ, care ulterior să poată fi aplicat în practică, prin crearea unui mecanism concret de prevenire şi combatere a fenomenului de crimă organizată, astfel, s-a atras o atenţie deosebită măsurilor şi temeiurilor aplicării acestora în cazul prevenirii crimei organizate, în acest caz atrăgînd atenţia la practica poliţiei române şi la specificările Legii nr.39 din 21 ianuarie 2003 privind prevenirea şi combaterea crimei organizate, şi anume ce ţine de „iniţierea campaniilor de informare privind fenomenul de criminalitate organizată”.

Referitor la organele cu atribuţii în domeniul prevenirii şi combaterii crimei organizate, care urmează să asigure lupta cu acest fenomen, au fost selectate acelea a căror specific şi atribuţii funcţionale permit de a asigura o luptă continuă cu fenomenul criminalităţii organizate şi care nemijlocit vor aplica măsuri cu caracter investigativ-operativ întru combaterea fenomenului. În proiect sunt specificate măsurile ce vor fi întreprinse de către subdiviziunile specializate întru prevenirea şi combaterea criminalităţii organizate.

Reieşind din faptul că infracţiunile săvîrşite de către membrii grupurilor şi organizaţiilor criminale sau de alte persoane în interesul acestora, precum şi a infracţiunilor care au legătură cu acest fenomen prezintă în general un grad sporit de pericol social, atentează la relaţii sociale, care presupun implicarea persoanelor cu funcţie de răspundere etc. ne-am decis de a include în proiect un capitol separat care să reglementeze protecţia social-juridică a colaboratorilor care asigură lupta cu acest fenomen şi a persoanelor infiltrate în grupurile şi organizaţiile criminale, incluzînd şi faptul inovatoriu de calculare a vechimei în muncă pentru colaboratorii organelor specializate 1 an pentru 1,5 ani.

O mare atenţie este acordată şi cooperării internaţionale în domeniu, în legătură cu faptul amplificării criminalităţii transfrontaliere, în special a infracţiunilor comise de către cetăţenii Republicii Moldova peste hotare, subiect care este din în ce mai discutat în cadrul seminarelor şi training-urilor internaţionale. Scopul introducerii prevederilor ce ţine de cooperarea internaţională este de întări şi fortifica colaborarea existentă deja cu statele UE.

Implementarea proiectului de lege sus-menţionat nu va necesita cheltuieli economico-financiare, în legătură cu faptul că nu se formează instituţii noi, ci se stabilesc atribuţiile organelor specializate deja existente şi care activează în conformitate cu legislaţia în vigoare.

Proiectul a fost coordonat cu ministerele şi alte instituţii interesate obiecţiile şi propunerile cărora au fost luate în consideraţie la definitivarea acestuia.

**Ministrul afacerilor interne Alexei ROIBU**